CELEX: 32020R1572
Language: bg
Date: 2020-10-28 00:00:00
Title: Регламент за изпълнение (ЕС) 2020/1572 на Комисията от 28 октомври 2020 година за изменение на Регламент за изпълнение (ЕС) 2019/626 по отношение на списъците на трети държави и региони от тях, от които е разрешено въвеждането в Европейския съюз на млечни продукти и насекоми (текст от значение за ЕИП)

29.10.2020   
               
               
                  BG
               
               
                  Официален вестник на Европейския съюз
               
               
                  L 359/5
               
            
         РЕГЛАМЕНТ ЗА ИЗПЪЛНЕНИЕ (ЕС) 2020/1572 НА КОМИСИЯТА
         от 28 октомври 2020 година
         за изменение на Регламент за изпълнение (ЕС) 2019/626 по отношение на списъците на трети държави и региони от тях, от които е разрешено въвеждането в Европейския съюз на млечни продукти и насекоми
         (текст от значение за ЕИП)
         ЕВРОПЕЙСКАТА КОМИСИЯ,
         като взе предвид Договора за функционирането на Европейския съюз,
         като взе предвид Регламент (ЕС) 2017/625 на Европейския парламент и на Съвета от 15 март 2017 г. относно официалния контрол и другите официални дейности, извършвани с цел да се гарантира прилагането на законодателството в областта на храните и фуражите, правилата относно здравеопазването на животните и хуманното отношение към тях, здравето на растенията и продуктите за растителна защита, за изменение на регламенти (ЕО) № 999/2001, (ЕО) № 396/2005, (ЕО) № 1069/2009, (ЕО) № 1107/2009, (ЕС) № 1151/2012, (ЕС) № 652/2014, (ЕС) 2016/429 и (ЕС) 2016/2031 на Европейския парламент и на Съвета, регламенти (ЕО) № 1/2005 и (ЕО) № 1099/2009 на Съвета и директиви 98/58/ЕО, 1999/74/ЕО, 2007/43/ЕО, 2008/119/ЕО и 2008/120/ЕО на Съвета, и за отмяна на регламенти (ЕО) № 854/2004 и (ЕО) № 882/2004 на Европейския парламент и на Съвета, директиви 89/608/ЕИО, 89/662/ЕИО, 90/425/ЕИО, 91/496/ЕИО, 96/23/ЕО, 96/93/ЕО и 97/78/ЕО на Съвета и Решение 92/438/ЕИО на Съвета (Регламент относно официалния контрол) (1), и по-специално член 127, параграф 2 от него,
         като има предвид, че:
         
                     (1)
                  
                  
                     С Регламент (ЕС) 2017/625 се определят правила за официалния контрол и други дейности по контрола, осъществявани от компетентните органи на държавите членки, за да се провери съответствието със законодателството на Съюза в области като безопасността на храните на всички етапи от производството, преработката и разпространението. По-специално в него се предвижда, че определени животни и стоки се въвеждат в Съюза само от трети държави или региони от тях, включени в списък, изготвен за тази цел от Комисията.
                  
               
                     (2)
                  
                  
                     Делегиран регламент (ЕС) 2019/625 на Комисията (2) допълва Регламент (ЕС) 2017/625. По-специално, в член 3 от посочения делегиран регламент са установени правила относно определени животни и стоки, за които е разрешено въвеждането в Съюза само от трети държави или региони от тях, включени в списъка на такива животни и стоки, установен в Регламент за изпълнение (ЕС) 2019/626 на Комисията (3).
                  
               
                     (3)
                  
                  
                     С Регламент за изпълнение (ЕС) 2019/626 се установяват списъци или се прави позоваване на списъци на трети държави или региони от тях, от които е разрешено въвеждането в Съюза на пратки от определени животни и стоки, предназначени за консумация от човека.
                  
               
                     (4)
                  
                  
                     В член 10 от Регламент за изпълнение (ЕС) 2019/626 се предвижда, че въвеждането в Съюза на пратки от предназначени за консумация от човека сурово мляко, коластра, млечни продукти и продукти на основата на коластра се разрешава само ако те идват от трети държави или региони от тях, от които е разрешен вносът в Съюза в съответствие с член 2 от Регламент (ЕС) № 605/2010 на Комисията (4). Преди датата на прилагане на Регламент за изпълнение (ЕС) 2019/626 беше разрешен вносът и от други трети държави, въз основа на изискванията за общественото здраве, на пратки от определени млечни продукти чрез позоваване на членове 3 и 4 от Регламент (ЕС) № 605/2010. Тези позовавания на членове 3 и 4 от Регламент (ЕС) № 605/2010 по погрешка не бяха включени в член 10 от Регламент за изпълнение (ЕС) 2019/626 и следва да бъдат добавени. Поради това член 10 от Регламент за изпълнение (ЕС) 2019/626 следва да бъде съответно изменен.
                  
               
                     (5)
                  
                  
                     В член 20 от Регламент за изпълнение (ЕС) 2019/626 се предвижда, че въвеждането в Съюза на пратки от предназначени за консумация от човека насекоми се разрешава само ако тези храни произхождат и се изпращат от трета държава или регион от нея, включени в списъка в приложение IIIа към същия регламент за изпълнение. Въвеждането в Съюза на насекоми от трети държави и региони от тях, както и надлежното им включване в списъка, следва да бъдат разрешени само ако те предоставят подходящи доказателства и гаранции, че изпълняват изискванията, установени в член 127, параграф 3 от Регламент (ЕС) 2017/625 и член 4 от Делегиран регламент (ЕС) 2019/625.
                  
               
                     (6)
                  
                  
                     На 4 декември 2019 г. Тайланд представи на Комисията съответния въпросник за оценка на износа за ЕС на насекоми, предназначени за консумация от човека.
                  
               
                     (7)
                  
                  
                     На 6 април 2020 г. Тайланд представи на Комисията достатъчно доказателства и гаранции, за да бъде включена в списъка на трети държави или региони от тях, от които е разрешено въвеждането в Съюза на пратки от насекоми. Поради това държавата Тайланд следва да бъде включена в списъка, установен в приложение IIIa към Регламент за изпълнение (ЕС) 2019/626, и посоченото приложение следва съответно да бъде изменено.
                  
               
                     (8)
                  
                  
                     Мерките, предвидени в настоящия регламент, са в съответствие със становището на Постоянния комитет по растенията, животните, храните и фуражите,
                  
               ПРИЕ НАСТОЯЩИЯ РЕГЛАМЕНТ:
         
            Член 1
            Регламент за изпълнение (ЕС) 2019/626 се изменя, както следва:
            
                        1)
                     
                     
                        Член 10 се заменя със следното:
                        
                           „Член 10
                           
                              Списък на третите държави или региони от тях, от които е разрешено въвеждането в Съюза на пратки от сурово мляко, коластра, млечни продукти и продукти на основата на коластра
                           
                           Въвеждането в Съюза на пратки от предназначени за консумация от човека сурово мляко, коластра, млечни продукти и продукти на основата на коластра се разрешава само ако те идват от третите държави или региони от тях, от които е разрешен вносът в Съюза в съответствие с членове 2, 3 и 4 от Регламент (ЕС) № 605/2010.“
                        
                     
                  
                        2)
                     
                     
                        Приложение IIIа се изменя съгласно приложението към настоящия регламент.
                     
                  
         
            Член 2
            Настоящият регламент влиза в сила на третия ден след деня на публикуването му в Официален вестник на Европейския съюз.
            
         
         
            Настоящият регламент е задължителен в своята цялост и се прилага пряко във всички държави членки.
            Съставено в Брюксел на 28 октомври 2020 година.
            
               
                  За Комисията
               
               
                  Председател
               
               Ursula VON DER LEYEN
            
         
         
            (1)  ОВ L 95, 7.4.2017 г., стр. 1.
         
            (2)  Делегиран регламент (ЕС) 2019/625 на Комисията от 4 март 2019 г. за допълнение на Регламент (ЕС) 2017/625 на Европейския парламент и на Съвета по отношение на изискванията за въвеждане в Съюза на пратки от определени животни и стоки, предназначени за консумация от човека (ОВ L 131, 17.5.2019 г., стр. 18).
         
            (3)  Регламент за изпълнение (ЕС) 2019/626 на Комисията от 5 март 2019 г. относно списъците на третите държави или региони от тях, от които е разрешено въвеждането в Европейския съюз на определени животни и стоки, предназначени за консумация от човека, и за изменение на Регламент за изпълнение (ЕС) 2016/759 по отношение на тези списъци (ОВ L 131, 17.5.2019 г., стр. 31).
         
            (4)  Регламент (ЕС) № 605/2010 на Комисията от 2 юли 2010 г. за определяне на ветеринарно-санитарните и здравните условия и условията за ветеринарно сертифициране при въвеждането в Европейския съюз на сурово мляко, млечни продукти, коластра и продукти от коластра, предназначени за консумация от човека (ОВ L 175, 10.7.2010 г., стр. 1).
      
      
         
            ПРИЛОЖЕНИЕ
            В приложение IIIa към Регламент за изпълнение (ЕС) 2019/626 след вписването за Южна Корея се добавя следното вписване:
            
               
                           „TH
                        
                        
                           Тайланд“